钦定古今图书集成/理学汇编/文学典/第190卷 > 释皎然诗式 > 《文章宗旨》
## 钦定古今图书集成/理学汇编/文学典/第190卷 > 释皎然诗式 > 《文章宗旨》

康乐公早岁能文，性颖神彻，及通《内典》，心地更精，故
所作诗，发皆造极，得非空王之道助耶？夫文章，天下
之公器，安敢私焉。曩者尝与诸公论，“康乐为文，直于
情性，尚于作用，不顾词彩，而风流自然。彼清景当中，
天地秋色，诗之量也；庆云从风，舒卷万状，诗之变也。
不然，何以得其格高，其气正，其体贞，其貌古，其词深”，
其才婉，其德宏，其调逸，其声谐哉！至如《述祖德》一章，
《拟邺中》八首，《经庐陵王墓，临池上楼》，识度高明，盖诗
中之日月也，安可攀援哉！惠休所评谢诗，“如芙蓉出
水”，斯言颇近矣。故能上蹑《风》《骚》，下超魏、晋。建安制作，
其椎轮乎？